**Проект!**

**ДО**

**МИНИСТЕРСКИЯ СЪВЕТ НА**

**РЕПУБЛИКА БЪЛГАРИЯ**

**ДОКЛАД**

**от**

**Асен Личев – министър на околната среда и водите**

**Относно:** *Проект на Постановление на Министерския съвет за изменение на Наредбата за ползването на повърхностните води, приета с Постановление № 100 на Министерския съвет от 2021 г. (обн. ДВ, 25 от 2021 г.)*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и неговата администрация представям на Вашето внимание проект на Постановление на Министерския съвет за изменение на Наредбата за ползването на повърхностните води, приета с Постановление № 100 на Министерския съвет от 2021 г. (обн. ДВ, 25 от 2021 г.).

Наредбата за ползването на повърхностните води (Наредбата) е приета с Постановление № 100 на Министерския съвет от 2021 г. на основание чл. 135, ал. 1, т. 1а от Закона за водите (ЗВ). Член 1 от Наредбата определя, че с Наредбата се уреждат използването на повърхностните води и повърхностните водни обекти в съответствие с изискванията на ЗВ, реда и условията за издаване на разрешителни за използване на повърхностните води и повърхностните водни обекти по чл. 44, 46 и чл. 140, ал. 7 от ЗВ, изисквания към документите за издаване на разрешителни за използване на повърхностни води и повърхностни водни обекти, изискванията към съдържанието на издаваните от директорите на басейнови дирекции становища по чл. 155, ал. 1, т. 23 от ЗВ за допустимост на инвестиционни предложения, които са предмет на процедура по глава шеста от Закона за опазване на околната среда (ЗООС) и/или по чл. 31 от Закона за биологичното разнообразие (ЗБР), за съответствието им с Плана за управление на речния басейн (ПУРБ) и/или с Плана за управление на риска от наводнения (ПУРН), реда и начина за стопанисване и използване на бентовете и праговете в некоригираните участъци на реките извън границите на населените места и селищните образувания, както и на съоръженията, изгубили първоначалното си предназначение, контрола по издадени разрешителни за използване на повърхностните води и повърхностните водни обекти, съдържанието на регистрите по чл. 182, ал. 1, т. 1, букви "а" и "ж", т. 3, 4 и 5 и чл. 183, т. 1 от ЗВ, както и ползването на повърхностни водни обекти за заустване на отпадъчни води. Делегираната от закона компетентност, Министерският съвет да определи в подзаконов нормативен акт изискванията към документите за издаване на разрешителни за използване на повърхностни води и повърхностни води обекти и разрешителни за водовземане, се извежда от разпоредбата на чл. 60, ал. 11 от Закона за водите.

Законът за водите, определя набора от документи, които се прилагат към заявленията за издаване на разрешително по ЗВ. Съгласно разпоредбата на чл. 60 от ЗВ, за издаване на разрешително се подава заявление, като към заявлението се подават съответните документи, описани от ал. 2 до ал. 13 от същата разпоредба.

В чл. 60 от ЗВ, подробно и изчерпателно са описани документите, които се прилагат към заявлението, като липсва законова делегация за допълване на посочените документи в подзаконов нормативен акт, издаден на основание ЗВ.

В чл. 22, ал. 3 от Наредбата . (обн. ДВ, 25 от 2021 г.) е посочено, че за издаване на Разрешителни за водовземане от повърхностни води прилаганите от заявителя документи, удостоверяващи съгласието на собствениците на имоти, които ще бъдат засегнати от завиряването и строителството на съоръженията за реализиране на целта, съдържат скица с нанесени граници на имотите, списък с имената на собствениците, деклариране на съгласието на собственика за ограничаване на правото на ползване на собствения му имот, документ, удостоверяващ учредено право на строеж.

В Наредбата, в раздел V Раздел Изменение, продължаване, прекратяване и отнемане на разрешително за използване на повърхностни води и повърхностни водни обекти е посочено, че изменението, продължаването, прекратяването и отнемането на разрешителните за използване на повърхностни води и повърхностни водни обекти с изключение на разрешителните по чл. 140, ал. 7 от ЗВ се извършват при условията и по реда на глава четвърта, раздели ІІІ и ІV от ЗВ. В чл. 43 от Наредбата са описани съдържанието и прилаганите документи към заявлението за изменение и/или продължаване на разрешително по чл. 42 от Наредбата. В чл. 43, т. 9 от Наредбата е посочено, че към заявлението се прилага документ за учредено право на строеж в принадлежащите земи на реката, когато заявлението е за изменение и/или продължаване на разрешително за ВЕЦ.

От горното е видно, че в подзаконововата нормативна уредба, а именно в текста на чл. 22, ал. 3, т. 4 и чл. 43, т. 9 от Наредбата е налице несъответствие със законовата уредба, определена в чл. 60 от ЗВ. Това обосновава и причините за необходимостта от изменението на Наредбата и подготовката на нормативното изменение.

Целта, която се поставя в настоящия проект на нормативен акт е постигане на пълно съответствие с разпоредбите на Наредбата с приложимите разпоредби на Закона за водите. Съгласно чл. 7, ал. 2 от Закона за нормативните актове, наредбата е нормативен акт, който се издава за отделни разпоредби или подразделения на нормативен акт от по-висока степен. Издаването на наредби има за цел да допълни и конкретизира законовата уредба, без да я заменя, предвид, че наредбата е подзаконов нормативен акт, който по характера си е вторичен, производен. Уредбата в подзаконовия нормативен акт не следва да противоречи на законовия акт, не следва да надхвърля обема на регулация на обществените отношения, дадени от законодателя. Всяка отделна разпоредба на подзаконовия нормативен акт следва да съответства на закона, за чието прилагане е издадена. Доколкото делегиращата норма на чл. 135, ал. 1, т.1а от Закона за водите определя обхвата на наредбата, то наредбата може да съдържа разпоредби, които съответстват на закона в частта на регламентираните обществени отношения. Предвид, констатираното противоречие на Наредбата с разпоредбите на Закона за водите, то целта на настоящия проект на нормативен акт е постигане на пълно съответствие между подзаконовия нормативен акт и законовата нормативна уредба. Целта е наборът от документи, определен в Наредбата, които се прилагат към заявлението за издаване, съответно изменение и продължаване на разрешителни за водовземане и използване на повърхностни води и повърхностни водни обекти, да съответстват на документите, изброени в текста на чл. 60 от ЗВ. Определените в чл. 22, ал. 3, т. 4 и чл. 43, т. 9 от Наредбата изисквания, към заявлението да се прилага документ, удостоверяващ учредено право на строеж, съответно документ за учредено право на строеж в принадлежащите земи на реката, когато заявлението е за изменение и/или продължаване на разрешително за ВЕЦ ще отпаднат, доколкото в ЗВ не се съдържа такова изискване.

Като краен резултат от извършваната нормативна промяна ще се постигне съответствие на Наредбата за ползване на повърхностните води със ЗВ. Съгласно чл. 15 от Закона за нормативните актове (ЗНА), нормативният акт трябва да съответства на Конституцията и на другите нормативни актове от по-висока степен. Предвид, че Наредбата се издава въз основа на законова делегация, която не разширява кръга от въпроси, които могат да бъдат уредени на нормативно ниво, то текстовете на чл. 22, ал. 3 и чл. 43 от Наредбата ще постигнат съответствие с изискванията на чл. 60 от ЗВ. Предвид, че чл. 60 от ЗВ определя, документите, които следва да се приложат към заявлението за издаване на разрешително или заявление за изменение, продължаване, прекратяване и отнемане на разрешително за водовземане или водоползване от повърхностни води и повърхностни водни обекти, то документите в чл. 22 и чл. 43 от Наредбата следва да бъдат в пълно съответствие в описаните документи по чл. 60 от ЗВ. С процедирането на изменението на нормативния акт ще се постигне посоченото съответствие, както и спазването на принципа, залегнал в чл. 15 от ЗНА. С процедирането на изменението ще се избегнат и предпоставки за бъдещи правни спорове поради противоречива уредба или противоречива практика на компетентните органи, издаващи разрешителни по ЗВ. Допълнително, с промяната на нормативната уредба ще се постигне резултат, с който Наредбата, като акт на Министерски съвет, няма да излиза извън делегираната компетентност на Министерския съвет, определена в разпоредбата на чл. 135, ал. 1, т. 1а от ЗВ.

За предложения проект на изменение на Наредбата за ползването на повърхностните води не са необходими допълнителни разходи/трансфери/, други плащания по бюджета на МОСВ. Предложеният проект на нормативен акт няма да доведе до въздействие върху държавния бюджет, във връзка с което е изготвена финансова обосновка съгласно чл.35, ал.1, т.4, буква „б“ от Устройствения правилник на Министерския съвет и на неговата администрация.

С проекта на постановление на Министерския съвет не се приемат норми, свързани с прилагане на актове на Европейския съюз, поради което не се налага да бъде изготвена справка за съответствие с Европейското право.

Проектът на постановление, заедно с мотивите, доклада и цялостната предварителна оценка на въздействието към него, е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации, съгласно изискванията на чл. 26, ал. 2 от Закона за нормативните актове. Получените становища и предложения, в резултат на обществените консултации са отразени в приложената справка и са взети предвид при изготвянето на настоящия законопроект.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2от Устройствения правилник на Министерския съвет и на неговата администрация, предлагам Министерският съвет да разгледа и приеме предложения Проект на Постановление на Министерския съвет за изменение на Наредбата за ползването на повърхностните води, приета с Постановление № 100 на Министерския съвет от 2021 г. (обн. ДВ, 25 от 2021 г.).

**АСЕН ЛИЧЕВ**

*Министър на околната среда и водите*